ລາຍ​ງານ: ສຸ​ຂະ​ພາບ​ ຂອງເດັກ​ນ້ອຍ​ມື້ນີ້ ຈະ​ໄດ້​ຮັບ​ອັນ​ຕະ​ລາຍ ຈາກ​ສະ​ພາບ ​ອາກາດປ່ຽ​ນ​ແປງ
ບັນ​ດາ​ນັກ​ຊ່ຽວ​ຊານ​ເວົ້າ​ວ່າ ອຸນ​ຫະ​ພູມ​ທີ່​ສູງ​ຂຶ້ນ ​ຈາກ​ສະ​ພາ​ບ​ອາ​ກາດ​ປ່ຽນ​ແປງ​ ເຮັດ​ໃຫ້​ພືດ​ພັນ​ຕ່າງໆ​ແຫ້ງ, ເຊິ່ງ​ສະ​ໜອງ​ເຊື້ອ​ໄຟ ​ທີ່​ພຽບ​ພ້ອມ​ສຳ​ລັບ​ໄຟ​ປ່າ.
ລາຍງານສາກົນສະບັບນຶ່ງຈາກບັນດານັກຄົ້ນຄວ້າຢູ່ 35 ສະຖາບັນເວົ້າວ່າ ສະພາບອາກາດປ່ຽນແປງຈະເປັນໄພຂົ່ມຂູ່ຕໍ່ສຸຂະພາບ ແລະ ຄຸນນະພາບຊີວິດຂອງເດັກນ້ອຍທີ່ເກີດໃນທຸກມື້ນີ້ ລາຍງານດັ່ງກ່າວເວົ້າວ່າ ອຸນຫະພູມທີ່ສູງຂຶ້ນຈະນຳໄປສູ່ການມີພະຍາດຫຼາຍກວ່າເກົ່າ, ອາກາດຮຸນແຮງສຸດຂີດ ແລະ ຄວາມສ່ຽງກ່ຽວກັບຄວາມປອດໄພຂອງອາຫານ ທີ່ຈະສົ່ງຜົນກະທົບຕໍ່ລຸ້ນຄົນໃນປັດຈຸບັນ ແລະ ອະນາຄົດ ດັ່ງທີ່ນັກຂ່າວວີໂອເອ ອາຣາຊ ອາຣາບາຊາດີ ລາຍງານນັ້ນ, ບັນດານັກຄົ້ນຄວ້າຫວັງທີ່ຈະບັງຄັບໃຫ້ບັນຫາດັ່ງກ່າວເປັນຫົວຂໍ້ຫຼັກຂອງກອງປະຊຸມສະພາບອາກາດປ່ຽນແປງທີ່ຫາກໍໄຂຂຶ້ນນີ້ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ຫຼັງຈາກເກືອບ 8 ປີ, ລັດຄາລິຟໍເນຍ ໄດ້ກາຍເປັນທີ່ຮູ້ຈັກກັບບັນຫາໃໝ່ ຈາກໄພແຫ້ງແລ້ງທີ່ຍາວທີ່ສຸດຂອງສະຫັດສະວັດ ບໍ່ດົນກ່ອນລະດູໄຟປ່າໄດ້ເລີ່ມຂຶ້ນ ບັນດານັກຊ່ຽວຊານເວົ້າວ່າ ອຸນຫະພູມທີ່ສູງຂຶ້ນຈາກສະພາບອາກາດປ່ຽນແປງເຮັດໃຫ້ພືດພັນຕ່າງໆແຫ້ງ, ເຊິ່ງສະໜອງເຊື້ອໄຟທີ່ພຽບພ້ອມສຳລັບໄຟປ່າ ນີ້ແມ່ນພຽງນຶ່ງຕົວຢ່າງຂອງວິທີທີ່ໂລກທີ່ອຸ່ນຂຶ້ນ ຈະສົ່ງຜົນກະທົບຕໍ່ສາທາລະນະສຸກໃນອະນາຄົດ, ອີງຕາມການກ່າວຂອງ ດຣ ນິກ ວັດສ໌, ຜູ້ອຳນວຍການໃຫຍ່ຂອງວາລະສານ Lancet Coundown ດຣ ນິກ ວັດສ໌ ກ່າວວ່າ “ຖ້າພວກເຮົາສືບຕໍ່ດິ່ງລົງໃນເສັ້ນທາງປັດຈຸບັນນີ້, ມັນຈະຫຍັບເຂົ້າໃກ້ ກັບການກວາດລ້າງຄວາມສຳເລັດເມື່ອ 50 ປີທີ່ຜ່ານມາ ທີ່ພວກເຮົາໄດ້ເຫັນໃນຂະແໜງສາທາລະນະສຸກທົ່ວໂລກ ” ລາຍງານສາກົນໂດຍວາລະສານ Lancet Countdown ເວົ້າວ່າ ແອນ້ອຍທີ່ເກີດໃນມື້ນີ້ ມີຄວາມເປັນໄປໄດ້ວ່າຈະໄດ້ເຫັນໂລກອຸ່ນຂຶ້ນ 4 ອົງສາໃນວັນເກີດຄົບຮອບ 71 ຂອງລາວ ດຣ ນິກ ວັດສ໌ ກ່າວວ່າ “ໃນແງ່ຜົນກະທົບຕໍ່ສຸຂະພາບຈາກສະພາບອາກາດປ່ຽນແປງນັ້ນ ນີ້ແມ່ນທຸກສິ່ງນັບຈາກ ການແຜ່ລາມຂອງພະຍາດທີ່ເກີດມາຈາກແມງໄມ້ທີ່ເປັນພາຫະນະຂອງໂຣກເຊັ່ນ ໄຂ້ເລືອດອອກ, ໄຂ້ມາເລເຣຍ, ການລະບາດຂອງແບັກທີເຣຍ ວິບຣີໂອ ແລະ ໂດຍສະເພາະເປັນຢ່າງຍິ່ງແມ່ນເດັກນ້ອຍທີ່ມີອາຍຸຕ່ຳກວ່າຫ້າປີແມ່ນຜູ້ທີ່ມີຄວາມສ່ຽງທີ່ສຸດ ” ດຣ ວັດສ໌ ກ່າວວ່າ, ໃນຂະນະທີ່ສະພາບອາກາດອຸ່ນຂຶ້ນນັ້ນ, ພະຍາດທີ່ມາຈາກແມງໄມ້ຊິຈະເລີນເຕີບໂຕ, ຄືຍຸງລາຍເອເຊຍ ດຣ ວັດສ໌ ເວົ້າວ່າ “ມັນກຳລັງຫຍັບຂຶ້ນມາຈາກປະເທດ ເທີກີ, ຂ້າມມາຈາກ ຢູໂຣບ, ຍຸງລາຍທີ່ວ່ານັ້ນນຳພາໄຂ້ເລືອດອອກ ມັນຈະນຳພາໂຣກ ຊິຄຸນກຸນຢາ ເວລາທີ່ມັນຢູ່ຫັ້ນ ມັນຈາກນຳພາໄຂ້ໝາກເຫຼືອງ ຖ້າເຈົ້າຢູ່ໃນ ອາເມຣິກາໃຕ້, ຍຸງລາຍນັ້ນກໍສາມາດນຳພາໄວຣັສ ຊີກາ ເຊັ່ນກັນ ” ບັນດານັກວິທະຍາສາດແມ່ນເປັນຫ່ວງທີ່ສຸດ ກ່ຽວກັບ ຜົນກະທົບໂດຍລວມ ແລະ ໄລຍະຍາວຂອງໂລກຮ້ອນ ຕໍ່ສາທາລະນະສຸກ ດຣ ວັດສ໌ ກ່າວວ່າ “ພວກເຮົາບໍ່ໄດ້ເປັນຫ່ວງກ່ຽວກັບຄື້ນຄວາມຮ້ອນ ແລະ ສິ່ງທີ່ມັນເຮັດຕໍ່ພະຍາດ ກ່ຽວກັບ ຫົວໃຈ ຫຼື ໝາກໄຂ່ຫຼັງ ພວກເຮົາບໍ່ໄດ້ເປັນຫ່ວງກ່ຽວກັບການຂາດສານອາຫານເທົ່ານັ້ນ ພວກເຮົາເປັນຫ່ວງ ກ່ຽວກັບ ສິ່ງທີ່ຈະເກີດຂຶ້ນຕໍ່ຊຸມຊົນ ຫາປະຊາກອນ ເຖິງເດັກນ້ອຍທີ່ເກີດໃໝ່ໃນມື້ນີ້ ເມື່ອເຂົາເຈົ້າໄດ້ຮັບຜົນກະທົບຊ້ຳແລ້ວຊ້ຳອີກຈາກຫຼາຍຊອກມູມ ແລະ ວິທີທີ່ມັນໄດ້ສົ່ງຜົນກະທົບຕະຫຼອດຊີວິດ ” ບັນດານັກຄົ້ນຄວ້າເວົ້າວ່າ ມັນຈະຕ້ອງໃຊ້ຄວາມໝາຍໝັ້ນທາງການເມືອງເພື່ອຫຼີກລ່ຽງຜົນກະທົບທີ່ຮ້າຍແຮງນີ້ ບັນດານັກຂຽນໄດ້ຮຽກຮ້ອງກອງປະຊຸມໃຫຍ່ສະພາບອາກາດປ່ຽນແປງ ຂອງອົງການສະຫະປະຊາຊາດໃນເດືອນນີ້ ໃຫ້ເພັ່ງເລັງໃສ່ຜົນກະທົບດ້ານສຸຂະພາບຂອງໂລກທີ່ອຸ່ນຂຶ້ນ